CELEX: 62016CN0127
Language: fi
Date: 2016-02-26 00:00:00
Title: Asia C-127/16 P: Valitus, jonka SNCF Mobilités (SNCF) on tehnyt 26.2.2016 unionin yleisen tuomioistuimen (seitsemäs jaosto) asiassa T-242/12, SNCF v. komissio, 17.12.2015 antamasta tuomiosta

25.4.2016   
            
            
               FI
            
            
               Euroopan unionin virallinen lehti
            
            
               C 145/25
            
         Valitus, jonka SNCF Mobilités (SNCF) on tehnyt 26.2.2016 unionin yleisen tuomioistuimen (seitsemäs jaosto) asiassa T-242/12, SNCF v. komissio, 17.12.2015 antamasta tuomiosta
   (Asia C-127/16 P)
   (2016/C 145/32)
   Oikeudenkäyntikieli: ranska
   
      Asianosaiset
   
   
      Valittaja: SNCF Mobilités (SNCF) (edustajat: avocat P. Beurier, avocat O. Billard, avocat G. Fabre ja avocat V. Landes)
   
      Muut osapuolet: Euroopan komissio, Ranskan tasavalta, Mory SA, selvitystilassa, ja Mory Team, selvitystilassa
   
      Vaatimukset
   
   
               —
            
            
               Valitus on otettava tutkittavaksi ja se on todettava perustelluksi.
            
         
               —
            
            
               Unionin yleisen tuomioistuimen asiassa T-242/12, Société nationale des chemins de fer français (SNCF) v. komissio, 17.12.2015 antama tuomio on kumottava.
            
         
               —
            
            
               Komissio on velvoitettava korvaamaan kaikki oikeudenkäyntikulut.
            
         
      Oikeudelliset perusteet ja pääasialliset perustelut
   
   Valittaja esittää useita valitusperusteita valituksensa tueksi:
   Unionin yleinen tuomioistuin teki ensinnäkin useita oikeudellisia virheitä ja jätti noudattamatta perusteluvelvollisuuttaan, kun se otti Sernam 2 -päätöksen 3 artiklan 2 kohdan säännökset, jotka koskevat Sernamin varojen siirtoa yhtenä kokonaisuutena, huomioon vääristyneellä tavalla.
   Unionin yleinen tuomioistuin teki toiseksi oikeudellisen virheen katsoessaan, että avoimuutta ja läpinäkyvyyttä koskevat vaatimukset, joita sovelletaan Sernam 2 -päätöksen 3 artiklan 2 kohdassa säädettyyn tarjouspyyntöön, edellyttivät välttämättä, että hyväksytty tarjoaja oli osallistunut sellaisenaan ja itsenäisesti menettelyyn sen alusta lukien.
   Unionin yleinen tuomioistuin otti kolmanneksi tosiseikat huomioon vääristyneellä tavalla ja teki oikeudellisen virheen katsoessaan, että Sernamin johtoryhmän tarjous oli huomattavasti epäedullisempi myyjälle kuin muiden tarjoajien alustavat tarjoukset.
   Unionin yleinen tuomioistuin teki neljänneksi oikeudellisen virheen, jätti noudattamatta perusteluvelvollisuuttaan ja ratkaisi asian ristiriitaisin perustein katsoessaan, ettei komissio ollut tehnyt mitään sekaannusta Sernamin varojen yhtenä kokonaisuutena suoritettavan myynnin tarkoituksen ja hinnan välillä.
   Unionin yleinen tuomioistuin teki viidenneksi oikeudellisen virheen ja otti Sernam 2 -päätöksen päätösosan huomioon vääristyneellä tavalla katsoessaan, että 41 miljoonan euron suuruista tukea vastaavan saatavan kirjaaminen Sernam S.A. -yhtiön konkurssimenettelyn velkoihin oli vastoin Sernam 2 -päätöksen 4 artiklaa.
   Unionin yleinen tuomioistuin teki kuudenneksi oikeudellisen virheen, jätti noudattamatta perusteluvelvollisuuttaan ja otti Sernam 2 -päätöksen päätösosan huomioon vääristyneellä tavalla katsoessaan, ettei yksityistä markkinataloussijoittajaa koskevaa periaatetta voitu soveltaa Sernamin varojen luovutukseen yhtenä kokonaisuutena.